钦定古今图书集成/历象汇编/庶征典/第101卷 > 春秋四传 > 《襄公九年》
## 钦定古今图书集成/历象汇编/庶征典/第101卷 > 春秋四传 > 《襄公九年》

《春秋》：春、宋灾。

《公羊传》：“曷为或言灾，或言火？大者曰灾，小者曰火。”

〈注〉“大”者，谓正寝、社稷、宗庙、朝廷也。下此则小矣。“灾”者，离本辞，故可以见火。

然则《内》何以不言“火？”

〈注〉据“《西宫》灾”，不言火。

《内》不言“火”者，甚之也；

〈注〉《春秋》以内为天下法，动作当先自克责，故“小有火，大有灾。”

何以书？记灾也。外灾不书，此何以书？为王者之后记灾也。

〈注〉是时周乐已毁，先圣法度浸疏远，不用之应。

《糓梁传》“外灾不志，此其志何也？故宋也。”

〈注〉“故”，犹先也。孔子之先宋人。